**ठाकुरबाबा नगरपालिका, बर्दियामा बालअधिकार संरक्षण विषयमा समुदायमा सरकारी वकील कार्यक्रम सम्पन्न**

उच्च सरकारी वकील कार्यालय नेपालगञ्ज र जिल्ला सरकारी वकील कार्यालय, बर्दियाको संयुक्त आयोजना र ठाकुरबाबा नगरपालिका, बर्दियाको समन्वयमा समुदायमा सरकारी वकील कार्यक्रम अन्तर्गत कानूनी सचेतना सम्बन्धि अन्तरक्रिया कार्यक्रम मिति २०८० असोज २३ गते ठाकुरबाबा नगरपालिकाको सभाहलमा सम्पन्न भएको छ ।

उक्त कार्यक्रममा सहभागीहरुलार्इ सरकारी वकीलको परिचय, सरकारवादी मुद्दाहरू र समुदायबाट गरिएको अपेक्षा र बालअधिकार संरक्षण र कानूनी व्यवस्था विषयमा जिल्ला सरकारी वकील कार्यालय बर्दियाका जिल्ला न्यायाधिवक्ता श्री नगेन्द्र लम्सालले कार्यपत्र प्रस्तुत गरी जानकारी गराउनुभएको थियो ।

कार्यक्रमका प्रमुख अतिथि ठाकुरबाबा नगरपालिकाका प्रमुख श्री तिलकराम लम्सालले बालविवाह र लागू औषध पालिकामा चुनौतिको रुपमा रहेकाले यसको नियन्त्रण, न्यूनीकरण र रोकथामका लागि सबैको साझा प्रयास जरुरी भएको बताउनुभयो ।

उहाँले कानूनी सचेतना कार्यक्रम अभियानको रुपमा सबै समुदायमा साथै विपन्न समुदायमा लिर्इ कानूनी रुपमा सचेत गराउन निकै जरुरी भएको उल्लेख गर्नुभयो ।

कार्यक्रमका विशेष अतिथि ठाकुरबाबा नगरपालिकाका उपप्रमुख श्री विनाकुमारी भट्टरार्इले बालविवाह र लागू औषध दुर्ब्यसनी चुनौतीपूर्ण रहेकाले अभिभावकसम्म र विद्यालयस्तर सम्म कार्यक्रम सञ्चालन गर्नुपर्ने अवस्था देखिएको बताउनुभयो ।

सहभागीको जिज्ञाशाको सम्बोधन गर्दै उच्च सरकारी वकील कार्यालय नेपालगञ्जका सहन्यायाधिवक्ता श्री कृष्णराज पन्तले कानूनी रुपमा उठाएका समस्या यो क्षेत्रको मात्र नभएर अरु क्षेत्रको पनि समस्या रहेको उल्लेख गर्दै न्याय निरुपण गर्ने अधिकार भएको न्यायिक समितिले गर्ने निर्णयले न्यायको अनुभुति महसुस गराउनुपर्ने बताउनुभयो ।

उहाँले बालबालिकाको अधिकारको संरक्षण गर्नु सबैको दायित्व भएकाले बाल अधिकार संरक्षण र बालबालिकाको सर्वोत्तम हितका लागि सबै क्रियाशील हुनुपर्ने बताउनुभयो ।

सहन्यायाधिवक्ता पन्तले भन्नभुयो, ×फौजदारी कसूरमा मिलापत्र गराउने कार्यमा कोहि पनि संलग्न हुनु हुँदैन । कतै कतै जनप्रतिनिधिको रोहवरमा समेत फौजदारी कसूरमा मिलापत्र गराउने कार्य गरिएको पाइएकाले यस्तो गैरकानूनी कार्य जनप्रतिनिधिले गर्न हुँदैन ।"

सहभागीको जिज्ञाशाको सम्बोधन गर्दै जिल्ला न्यायाधिवक्ता श्री नगेन्द्र लम्सालले बर्दियामा देखिएका लागूऔषध, बालविवाह, यौनजन्य अपराध, सडक दुर्घटना, आत्महत्या लगायतका अपराधहरुको न्यूनिकरणका लागि स्थानीय तह, प्रहरी, सरकारी वकील र समुदायसँग सम्बन्धित संघ संस्था र अन्य सरोकारवाला सरकारी निकायको सहयोग र समन्वयमा विभिन्न सचेतनामूलक कार्यक्रमहरु समुदायस्तर, विद्यालय र क्याम्पसहरुमा गर्न जरुरी देखिएको बताउनुभयो ।

बर्दिया जिल्ला अदालत बार एशोसिएशनका अध्यक्ष श्री कमलप्रसाद पाण्डेलेसरकारी वकील समुदायमा गएर सरकारी वकीलको काम कारबाही र सरकारवादी फौजदारी मुद्दाको बारेमा जानकारी दिने कार्यक्रम निकै सकारात्मक र उपलब्धीमूलक रहेको बताउनुभयो ।

उहाँले समुदायका मानिसहरुले प्रत्यक्ष रुपमा कानूनका बारेमा आफूले जान्न चाहेको जिज्ञाशा राख्न पाउने फोरम यस्ता कार्यक्रमहरुले उपलब्ध गराउने उल्लेख गर्नुभयो ।

र्इलाका प्रहरी कार्यालय, बगनाहाका प्रहरी निरीक्षक श्री नवराज शाहीलेप्रहरीले अपराधको न्यूनीकरण र रोकथामको लागि विभिन्न कार्यक्रमहरु सञ्चालन गर्ने भएकाले स्थानीय तह र समुदायको सहयोगको अपेक्षा राख्ने उल्लेख गर्नुभयो ।

कार्यक्रमका सहभागी ठाकुरबाबा वरघर सञ्जालका अध्यक्ष श्री माधुराम थारुलेथारु समुदायमा गाउँको अगुवाको रुपमा वरघर प्रथा रहेकोमा वरघर कहाँ गाउँमा कुनै पनि घटना भएपछि र गाउँमा भएका समस्याको मिलापत्र गराइदिनु पर्यो भनेर गाउँका मानिसहरु आउने गरेकोमा कार्यक्रममा सरकारवादी फौजदारी मुद्दाहरु जबरजस्ती करणी, बालयौन दुर्ब्यवहार र बालविवाह लगायतको मुद्दाहरुको मिलापत्र गाउँमा गर्न हुँदैन भन्ने जानकारी प्राप्त भएको बताउनुभयो ।

उहाँले ठाकुरबाबा नगरपालिका क्षेत्रमा ५८ जना वडघरहरु रहेकोमा वरघरहरुका लागि कानूनी सचेतना कार्यक्रम आवश्यक रहेको उल्लेख गर्नुभयो ।

कार्यक्रममा सरकारी वकील, प्रहरी, जनप्रतिनिधि, कर्मचारी, समुदायका अगुवा वरघर र शिक्षक सहित विभिन्न क्षेत्रका सहभागीहरु गरी ५९ जनाको कार्यक्रममा सहभागीता रहेको थियो ।

उक्त कार्यक्रमको सञ्चालन उच्च सरकारी वकील कार्यालय नेपालगञ्जका उपन्यायाधिवक्ता श्री मोहनीप्रसाद जोशीले गर्नुभएको थियो ।